《绮罗香 病起》
清代·杨继端

对月愁眠，看花懒起，瘦损东风人面。药鼎茶铛，春与病魔相伴。

过宿雨、犹带轻寒，喜朝旭、乍回新暖。且消凝、扫室焚香，开帘飞出画梁燕。

琴书还自点检。闲煞鞠通脉望，芸笺湘管。寂寞韶华，弹指艳阳更换。

歌宛转、红杏妆残，舞袅娜、绿杨烟软。恁无言、似讳多情，曲栏时倚遍。

作者简介：杨继端，字古雪，遂宁人，同知杨缉五女，船山太守弟，主薄张问莱室，有《古雪斋诗集》。